WIIK รูดหนัก 11% นิวโลว์ในรอบกว่า 3 ปี หลังบอร์ดไฟเขียวเพิ่มทุน 150 ล้านหุ้น
WIIK รูดหนัก 11% นิวโลว์ในรอบกว่า 3 ปี หลังบอร์ดไฟเขียวเพิ่มทุน 150 ล้านหุ้น โดย ณ เวลา 14.32 น. ราคาอยู่ที่ 2.62 บาท ลบ 0.32 บาท หรือ 10.88% สูงสุดที่ 2.94 บาท ต่ำสุดที่ 2.58 บาท มูลค่าซื้อขายที่ 20.71 ล้านบาท 
30 เม.ย. 2561

ผู้สื่อข่าวรายงานว่า หุ้นบริษัทวิค แอนด์ ฮุคลันด์ จำกัด (มหาชน) หรือ WIIK ณ เวลา 14.32 น. ราคาอยู่ที่ 2.62 บาท ลบ 0.32 บาท หรือ 10.88% สูงสุดที่ 2.94 บาท ต่ำสุดที่ 2.58 บาท มูลค่าซื้อขายที่ 20.71 ล้านบาท

ทั้งนี้ ราคาหุ้นยังปรับตัวลดลงทำจุดต่ำสุดในรอบ 3 ปี 3 เดือน นับตั้งแต่ราคาหุ้นอยู่ที่ระดับ 2.62 บาท เมื่อวันที่ 12 ม.ค.58
โดยราคาหุ้น WIIK ปรับตัวลงหลังจากที่แจ้งข้อมูลผ่านตลาดหลักทรัพย์แห่งประเทศไทยเมื่อวันที่ (27 เม.ย.) ว่า ที่ประชุมคณะกรรมการบริษัทมีมติอนุมัติการเพิ่มทุนจดทะเบียนของบริษัท จำนวน 149,975,200 บาท จากทุนจดทะเบียนเดิม 474,917,334 บาท เป็นทุนจดทะเบียนจำนวน 624,892,534 บาท โดยการออกและจัดสรรหุ้นสามัญเพิ่มทุนของบริษัท จำนวนไม่เกิน 149,975,200 หุ้น มูลค่าที่ตราไว้หุ้นละ 1 บาท แบบมอบอำนาจทั่วไป (General Mandate)
อนึ่ง ก่อนหน้านี้ นายวิบูลย์ แสงวิทยานนท์ ประธานเจ้าหน้าที่บริหาร WIIK เปิดเผยว่า ในปี 61 บริษัทมีแนวโน้มสูงที่จะได้รับโอกาสในการเข้าลงทุนในโครงการบริหารจัดการน้ำขนาดใหญ่ทั้งในและต่างประเทศ โดยโครงการดังกล่าวมีผลตอบแทนที่น่าพอใจ แต่จะต้องใช้งบประมาณในการลงทุนก่อสร้างสูง จึงขออนุมัติการเพิ่มทุนไว้รองรับ
นอกจากนี้ คณะกรรมการบริษัทมีมติอนุมัติจัดสรรกำไรจากผลการดำเนินงานประจำปี 2560 เป็นสำรองตามกฎหมายจำนวน 3,472,055 บาท และอนุมัติการจ่ายเงินปันผลในอัตราหุ้นละ 0.11 บาท โดยมีจำนวนหุ้นสามัญที่มีสิทธิได้รับเงินปันผลทั้งสิ้น 374,938,000 หุ้น และคิดเป็นเงินปันผลทั้งสิน 41,243,180 บาท โดยกำหนดวันที่ไม่ได้รับสิทธิปันผล(XD) 3 พ.ค.61 วันที่จ่ายปันผล 22 พ.ค.61